חוק חינוך מיוחד (תיקון מס' 11), התשע"ח-2018
הצעת חוק ממשלתית, הכנסת ה-20
פורסם: ספר החוקים, חוברת 2734, עמ' 762, 2018-07-18T00:00:00+03:00
תיקון מס' 11 לחוק חינוך מיוחד כולל מספר תיקונים לחוק הקיים. בין היתר נקבע בו כי ועדות ההשמה יוחלפו בוועדות זכאות ואפיון שבראשן יעמוד עובד משרד החינוך שהוא בעל מומחיות, ניסיון והכשרה בחינוך מיוחד. עוד נקבע כי ועדות הזכאות והאפיון יקבעו את זכאותם של תלמידים לשירותי חינוך מיוחדים וכן את סל השירותים שלו הם זכאים, ולאחר שייקבע כאמור, הורי התלמיד הם שיבחרו, למעט במקרים מסוימים, את סוג המסגרת החינוכית שבה ילמד, מבין אלה: מוסד לחינוך מיוחד, כיתה במוסד חינוך רגיל שבה ניתן חינוך מיוחד או שילוב במוסד חינוך רגיל. בנוסף, במועד חקיקת החוק נעשה שימוש במונחים אשר היום אינם מקובלים עוד בחקיקה, ועל כן הם הוחלפו במונחים המקובלים היום. כמו כן, נוסף לחוק סעיף מטרות מעודכן בהתאם לחקיקה הנוגעת לשוויון זכויות לאנשים עם מוגבלות. 
קביעת הזכאות וסל השירותים שיינתן לתלמיד עם צרכים מיוחדים בידי ועדת הזכאות והאפיון תיעשה לפי צרכיו ורמת התפקוד שלו ובכפוף למאפיינים המובנים של המסגרת החינוכית שבה הוא לומד. כמו כן, כולל החוק שינוי בהוראות הנוגעות לסדרי הדיון בוועדת הזכאות והאפיון, כדי לשפר את עבודתה ולהגדיל את מעורבות ההורים בקבלת ההחלטה, וכן לעניין דיון חוזר. 
עוד נקבע כי במקרים שבהם סברה ועדת הזכאות והאפיון, בהסתמך על חוות דעת של גורמים טיפוליים ומידע בכתב ממוסד החינוך שבו לומד התלמיד, כי יש חשש ממשי שהשמתו של התלמיד במסגרת חינוכית בהתאם לבחירת ההורים תביא לפגיעה ממשית בשלומו או בשלומם של אחרים, רשאית היא להחליט על השמתו במסגרת מתאימה. 
כן הוחלפו ועדות השילוב הפועלות במוסדות החינוך הרגילים בצוותים רב מקצועיים שתפקידיהם לקבוע זכאות לשירותי חינוך מיוחדים של תלמידים עם מוגבלויות מסוימות, את הרכב סל השירותים של התלמידים המשולבים במוסד ואת התכנית החינוכית היחידנית שלהם. כן נקבעו הוראות שונות בעניין סדרי הדיון בפני צוותים אלה והאפשרות לפנות לוועדת השגה כדי להשיג על החלטתם. 
כדי לתת למשרד החינוך ולמסגרות החינוכיות השונות זמן להיערכות מתאימה לתיקון, נקבע כי הוראות החוק יוחלו בהדרגה החל בשנת הלימודים התש"ף, בהתאם לצו שיקבע שר החינוך ובלבד שהחלתן תושלם לא יאוחר משנת הלימודים התשפ"א ויכול שההחלה תהיה לפי אזורים.
החוק כולל שתי תוספות ובהן הגדרת המוגבלויות שבשלן זכאי תלמיד לשירותי חינוך מיוחדים ומי מוסמך לאבחנן, וכן מהו סל השירותים שלו זכאי תלמיד במסגרת שילוב במוסד חינוך רגיל או במוסד לחינוך מיוחד. עוד נקבעה הוראה המחייבת את ועדת הזכאות והאפיון למסור להורי התלמיד טרם בחירתם במסגרת חינוכית מידע בכתב בדבר פירוט השירותים שהתלמיד זכאי לקבל בכל מסגרת חינוכית.